Spennende i sør

Vi må nok tilbake til Tom Nordlies Start-lag fra 2005 for å finne et like spennende lag på Sørlandet som årets utgave av IK Start.

Det vil garantert svinge, det har vært mange skader i oppkjøringen, og åtte nye spillere kan fort bli til 10 når vi kommer et par uker ut i sesongen. Det har også forsvunnet 10 spillere fra 2017-stallen.

Med nye eiere, en sportssjef (Tor-Kristian Karlsen) med enorm kontaktflate og en trener (Mark Dempsey) som kanskje er den beste av alle i Norge på treningsfeltet, skal Start bli et lag å regne med i årene som kommer. Mange av spillerne som er hentet inn har såkalt «latent kapasitet». I tillegg føler klubben seg ganske sikker på at de endelig har et lokalt stortalent som vil slå til, i Tobias Christensen (17).

VG tror det blir en morsom sesong for sørlendingene, selv om stabiliteten neppe vil være der.